**มติ อ.ก.ตร.วินัย**

**ครั้งที่ 27/2547**

**เมื่อวันที่ 30 กันยายน 2547**

**..................................**

**เรื่อง** พ.ร.บ.ตำรวจแห่งชาติ พ.ศ.2547 ไม่ได้บัญญัติเกี่ยวกับการดำเนินการทางวินัยแก่ผู้ถูกกล่าวหาที่ถึงแก่ความตาย

**ข้อเท็จจริง** เจ้าหน้าที่หารือที่ประชุมว่า ตาม พ.ร.บ.ตำรวจแห่งชาติ พ.ศ.2547 ไม่ได้บัญญัติเกี่ยวกับการดำเนินการทางวินัยแก่ผู้ถูกกล่าวหาที่ถึงแก่ความตายไว้เหมือนกับ พ.ร.บ.ระเบียบข้าราชการพลเรือน พ.ศ.2535 มาตรา 106 หากผู้ถูกกล่าวหาถึงแก่ความตายระหว่างการสอบสวนหลังจากที่ พ.ร.บ.ตำรวจแห่งชาติ พ.ศ.2547 ใช้บังคับแล้วจะดำเนินการอย่างไร

**มติ อ.ก.ตร.วินัย** ถึงแม้ พ.ร.บ.ตำรวจแห่งชาติ ไม่ได้บัญญัติไว้เช่นเดียวกับ พ.ร.บ.ระเบียบข้าราชการพลเรือน แต่กระบวนการสอบสวนทางวินัยตาม พ.ร.บ.ตำรวจแห่งชาติ ก็เพื่อที่จะพิสูจน์ความผิดและนำตัวผู้กระทำผิดมาลงโทษทางวินัยตามมาตรา 82 ซึ่งมี 7 สถานด้วยกัน เมื่อผู้ถูกกล่าวหาถึงแก่ความตายไปแล้วก็ไม่สามารถที่จะลงโทษตามมาตรา 82 ได้ ***กระบวนการสอบสวนทางวินัยก็ต้องยุติลง*** ส่วนเรื่องบำเหน็จบำนาญนั้นเป็นการดำเนินการตามพระราชบัญญัติอื่นไม่ใช่กระบวนการดำเนินการทางวินัยตาม พ.ร.บ.ตำรวจแห่งชาติ

**พระราชบัญญัติตำรวจแห่งชาติ**

**พ.ศ.2547**

**…………**

มาตรา 94 ข้าราชการตำรวจผู้ใด***ถูกสอบสวนในกรณีกระทำความผิดวินัยอย่างร้ายแรง*** หรือมีกรณีที่ถูกชี้มูลความผิดตามกฎหมายประกอบรัฐธรรมนูญว่าด้วยการป้องกันและปราบปรามการทุจริตไว้แล้ว แม้ต่อมาข้าราชการตำรวจผู้นั้นจะออกจาราชการไปแล้วก็ให้ทำการสอบสวนต่อไปได้ แต่ต้องดำเนินการสอบสวนให้แล้วเสร็จภายในหนึ่งปีนับแต่วันออกจากราชการ

..........................

มาตรา 97 ข้าราชการตำรวจออกจากราชการเมื่อ

(1) ตาย

...........................

**พระราชบัญญัติ**

**บำเหน็จบำนาญข้าราชการ**

**พ.ศ. 2494**

**………….**

มาตรา 53 ข้าราชการผู้ใดมีกรณีหรือต้องหาว่ากระทำผิดวินัยอย่างร้ายแรงถึงแก่ความตายก่อนได้รับการวินิจฉัยเรื่องที่กระทำผิดวินัยนั้นให้กระทรวงเจ้าสังกัดพิจารณาวินิจฉัยว่า ***ถ้าผู้นั้นไม่ถึงแก่ความ***

***ตายเสียก่อนจะต้องได้รับโทษถึงไล่ออกหรือปลดออกหรือไม่ ถ้าเห็นว่าผู้นั้นจะต้องถูกลงโทษถึงไล่ออกหรือปลดออก ทายาทไม่มีสิทธิได้รับบำนาญ***ตามมาตรา 48

.........................

|  |  |  |
| --- | --- | --- |
| ที่ กค. 0504/14556 |  | กระทรวงการคลัง |

25 พฤษภาคม 2520

เรื่อง ข้าราชการซึ่งมีกรณีหรือต้องหาว่ากระทำผิดอย่างร้ายแรงถึงแก่ความตายเสียก่อนได้รับการ วินิจฉัยเรื่องที่กระทำผิดวินัย

เรียน อธิบดีกรมตำรวจ

เนื่องด้วยข้าราชการซึ่งมีกรณีหรือต้องหาว่ากระทำผิดวินัยอย่างร้ายแรง จนถูกตั้งกรรมการสอบสวนความผิดทางวินัย และได้ถึงแก่ความตายในระหว่างการสอบสวนยังไม่เสร็จสิ้น ในทางปฏิบัติคณะกรรมการสอบสวนจะงดการสอบสวนเพราะข้าราชการผู้นั้นได้พ้นจากราชการ เพราะถึงแก่ความตายไปแล้ว แต่โดยที่ข้าราชการซึ่งมีกรณีหรือต้องหาว่ากระทำผิดวินัยอย่างร้ายแรง ถ้าถึงแก่ความตายเสียก่อนได้รับการวินิจฉัยเรื่องที่กระทำผิดวินัย นั้น มาตรา 53 แห่งพระราชบัญญัติบำเหน็จบำนาญข้าราชการ พ.ศ.2494 บัญญัติให้กระทรวงเจ้าสังกัดเป็นผู้พิจารณาวินิจฉัยว่า ถ้าข้าราชการผู้นั้นไม่ถึงแก่ความตายเสียก่อนจะต้องได้รับโทษถึงไล่ออกหรือปลดออกหรือไม่ ถ้าเห็นว่าข้าราชการผู้นั้นจะต้องถูกลงโทษถึงไล่ออกหรือปลดออกทายาทไม่มีสิทธิ์ได้รับบำเหน็จตกทอด เพื่ออนุวัติตามนัยมาตรา 53 แห่งพระราชบัญญัติบำเหน็จบำนาญข้าราชการ พ.ศ.2494 กระทรวงการคลังใคร่ขอความร่วมมือให้ส่วนราชการเจ้าสังกัดของข้าราชการซึ่งถูกตั้งกรรมการสอบสวนปฏิบัติดังนี้

1. ในกรณีข้าราชการถูกตั้งกรรมการสอบสวนความผิดทางวินัย ต่อมาได้ถึงแก่ความตายเสียก่อนการสอบสวนพิจารณาทางวินัยเสร็จสิ้น ให้ผู้สั่งตั้งกรรมการสอบสวนความผิดทางวินัยสั่งให้คณะกรรมการสอบสวนทำการสอบสวนต่อไปและสรุปความเห็นเพื่อประกอบการพิจารณาวินิจฉัยของกระทรวงเจ้าสังกัดตามมาตรา 53 แห่งพระราชบัญญัติบำเหน็จบำนาญข้าราชการ พ.ศ.2494 โดยเร็วที่สุดเพื่อบรรเทาความเดือดร้อนของทายาทที่มีสิทธิได้รับบำเหน็จตกทอด

2. ให้เจ้าสังกัดรีบแจ้งการถึงแก่กรรมของข้าราชการในกรณีดังกล่าวตามข้อ 1 ให้กรมบัญชีกลางในโอกาสแรกพร้อมทั้งส่งสำเนาคำสั่งตั้งกรรมการสอบสวนความผิดทางวินัย และคำสั่งให้ทำการสอบสวนต่อไปตามนัยแห่งข้อ 1 ให้ด้วย

3. เมื่อคณะกรรมการสอบสวนความผิดทางวินัยได้ทำการสอบสวนต่อไป และสรุปความเห็นประการใด ขอให้ส่งคำแถลงผลการสอบสวนของคณะกรรมการดังกล่าวให้กรมบัญชีกลาง 1 ชุด ภายใน 15 วัน นับแต่วันที่คณะกรรมการสอบสวนเสร็จ ทั้งนี้เพื่อเป็นหลักฐานในการพิจารณาสั่งจ่ายบำเหน็จตกทอดให้หรือไม่ต่อไป

กระทรวงการคลังหวังว่าคงจะได้รับความร่วมมือในกรณีดังกล่าวด้วยดี จึงขอถือโอกาสขอบคุณล่วงหน้ามา ณ โอกาสนี้ด้วย

ขอแสดงความนับถืออย่างสูง

(ลงชื่อ) อำนวย วีรวรรณ (นายอำนวย วีรวรรณ) ปลัดกระทรวงการคลัง

กองบำเหน็จบำนาญ

กรมบัญชีกลาง

โทร. 2215851

**บันทึกข้อความ**



**ส่วนราชการ** สำนักงานตำรวจแห่งชาติ โทร๐ ๒๒๐๕ ๒๓๗๐

**ที่** ๐๐๐๖.๒/ว ๐๒๓ **วันที่**  ๒๒ กุมภาพันธ์ ๒๕๕๕

**เรื่อง** กำชับการปฏิบัติของข้าราชการตำรวจ

ผบช. หรือผู้ดำรงตำแหน่งเทียบเท่า

ผบก. ในสังกัด สง.ผบ.ตร หรือผู้ดำรงตำแหน่งเทียบเท่า

ด้วย ก.ตร. ในการประชุมครั้งที่ ๙/๒๕๕๔ เมื่อวันที่ ๒๘ ก.ย.๕๔ ได้พิจารณากรณีผู้บังคับบัญชาได้สั่งลงโทษไล่ข้าราชการตำรวจที่ถึงแก่ความตายไปแล้วออกจากราชการและมีมติว่าในกรณีที่ข้าราชการตำรวจที่ถูกกล่าวหาว่ากระทำผิดวินัยอย่างร้ายแรงจนถูกตั้งกรรมการสอนสวน และถึงแก่ความตายในระหว่างการสอบสวนทางวินัย กระบวนการดำเนินการทางวินัยต้องยุติลง ผู้บังคับบัญชาไม่สามารถที่จะสั่งลงโทษผู้ถูกกล่าวหานั้นได้อีก การที่ผู้บังคับบัญชามีคำสั่งลงโทษไล่ข้าราชการตำรวจผู้ถูกกล่าวหาออกจากราชการภายหลังจากที่ข้าราชการตำรวจผู้ถูกกล่าวหาถึงแก่ความตายไปแล้วจึงเป็นการดำเนินการที่ไม่ถูกต้อง และที่จะถูกต้องผู้บังคับบัญชาต้องสั่งยุติเรื่อง

จึงแจ้งมาเพื่อทราบและถือเป็นแนวทางปฏิบัติต่อไป

พล.ต.ท.เจตน์ มงคลหัตถี

( เจตน์ มงคลหัตถี )

ผู้ช่วย ผบ.ตร.ปรท.ผบ.ตร.